LT Europos Sąjungos oficialusis leidinys C 308/44

Pranešimas apie antidempingo priemones, nustatytas importuojamoms Kinijos Liaudies Respublikos kilmės lyginimo lentoms, ir apie iš dalies atnaujinamą antidempingo tyrimą dėl, inter alia, Kinijos Liaudies Respublikos kilmės lyginimo lentų importo

2009/C 308/12

2009 m. spalio 1 d. sprendimu byloje C-141/08 P Europos Bendrijų Teisingumo Teismas (toliau – ETT) panaikino 2008 m. sausio 29 d. Europos Bendrijų Pirmosios instancijos teismo (toliau – PIT) sprendimą byloje T-206/07 Foshan Shunde Yongjian Housewares & Hardware prieš Tarybą. Taip ETT panaikino 2007 m. balandžio 23 d. Tarybos reglamento (EB) Nr. 452/2007, nustatančio galutinį antidempingo muitą ir laikinojo muito, nustatyto importuojamoms Kinijos Liaudies Respublikos ir Ukrainos kilmės lyginimo lentoms, galutinį surinkimą (1) (toliau – galutinis antidempingo reglamentas arba ginčijamas reglamentas) nuostatas, susijusias su Foshan Shunde Yongjian Housewares and Hardware Co. Ltd. (toliau – Foshan arba nagrinėjamoji bendrovė) pagamintų lyginimo lentų importu į Europos bendriją.

Priėmus 2009 m. spalio 1 d. sprendimą, Foshan Shunde Yongjian Housewares and Hardware Co. Ltd. pagamintoms ir į Europos bendriją importuojamoms lyginimo lentoms nebetaikomos Tarybos reglamentu (EB) Nr. 452/2007 nustatytos antidempingo priemonės.

1. Informacija muitinėms

Taigi galutinių antidempingo muitų, sumokėtų pagal Reglamentą (EB) Nr. 452/2007 už pirmiau nurodytos bendrovės (papildomas TARIC kodas A785) pagamintas ir į Europos Sąjungą importuotas Kinijos Liaudies Respublikos kilmės lyginimo lentas, kurių KN kodai šiuo metu yra ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 ir ex 8516 90 00 (TARIC kodai 3924909010, 4421909810, 7323939010, 7323999110, 7323999910, 8516797010 ir 8516900051), sumos ir pagal Tarybos reglamento (EB) Nr. 452/2007 2 straipsnį galutinai surinktos laikinųjų muitų sumos turėtų būti grąžintos arba atsisakytos išieškoti. Dėl muitų grąžinimo ar atsisakymo juos išieškoti reikia kreiptis į nacionalines muitines, remiantis galiojančiais muitų teisės aktais.

Be to, Foshan Shunde Yongjian Housewares and Hardware Co. Ltd. pagamintoms ir į Europos Sąjungą importuojamoms lyginimo lentoms nebetaikomos Tarybos reglamentu (EB) Nr. 452/2007 nustatytos antidempingo priemonės.

2. Dalinis antidempingo tyrimo atnaujinimas

ETT 2009 m. spalio 1 d. sprendimu panaikino 2008 m. sausio 29 d. PIT sprendimą byloje T-206/07 tiek, kiek PIT nusprendė, kad Foshan teisės į gynybą nepaveikė tai, jog buvo pažeista 1995 m. gruodžio 22 d. Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (2) (toliau – pagrindinis reglamentas) 20 straipsnio 5 dalis.

Teismų praktikoje pripažįstama (3), kad tais atvejais, kai teisena susideda iš kelių administracinių veiksmų, vieno iš šių veiksmų panaikinimas visos bylos nepanaikina. Antidempingo byla ir yra tokios iš daugelio veiksmų susidedančios teisenos pavyzdys. Todėl galutinio antidempingo reglamento atskirų dalių panaikinimas nereiškia, kad panaikinama visa iki minėtojo reglamento priėmimo buvusi tvarka. Kita vertus, pagal Sutarties dėl Europos Sąjungos veikimo 266 straipsnį Europos Sąjungos institucijos privalo laikytis 2009 m. spalio 1 d. Teisingumo Teismo sprendimo. Todėl, laikydamosi minėto sprendimo, Europos Sąjungos institucijos turi galimybę pataisyti ginčijamo reglamento aspektus, dėl kurių tas reglamentas buvo panaikintas, o neginčijamas dalis, kurioms sprendimas įtakos neturi, palikti nepakeistas (4). Reikia pabrėžti, kad visi kiti ginčijamame reglamente nustatyti faktai, kurie nebuvo užginčyti per ginčijimui numatytą laiką ir dėl to nebuvo teismų nagrinėjami, o ginčijamas reglamentas dėl jų nebuvo panaikintas, lieka toliau galioti.

Todėl Komisija nusprendė atnaujinti pagal pagrindinį reglamentą inicijuotą antidempingo tyrimą dėl, inter alia, Kinijos Liaudies Respublikos kilmės lyginimo lentų importo. Tyrimas atnaujinamas tiek, kiek tai susiję su pirmiau minėto sprendimo dėl Foshan Shunde Yongjian Housewares and Hardware Co. Ltd. įgyvendinimu.

3. Procedūra

Pasitarusi su Patariamuoju komitetu ir nustačiusi, kad antidempingo tyrimo dalinis atnaujinimas yra pateisinamas, Komisija iš dalies atnaujina pagal pagrindinio reglamento 5 straipsnį pranešimu Europos Sąjungos oficialiajame leidinyje (5) inicijuotą antidempingo tyrimą dėl, inter alia, Kinijos Liaudies Respublikos kilmės lyginimo lentų importo.

Tyrimas atnaujinamas tiek, kiek tai susiję su pirmiau minėto sprendimo dėl Foshan Shunde Yongjian Housewares and Hardware Co. Ltd. įgyvendinimu.

Visos suinteresuotosios šalys yra raginamos pareikšti savo nuomonę, pateikti informaciją ir patvirtinamuosius dokumentus. Šią informaciją ir patvirtinamuosius dokumentus Komisija turi gauti per šio pranešimo 4 dalies a punkte nustatytą laikotarpį.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Tokį prašymą privalu pateikti per 4 dalies b punkte nustatytą laikotarpį.

4. Terminai

a) Laikotarpis, per kurį šalys turi pranešti apie save ir pateikti informaciją

Norėdamos, kad tyrimo metu būtų atsižvelgta į jų pastabas, visos suinteresuotosios šalys privalo pranešti apie save Komisijai, pareikšti savo nuomonę ir pateikti kitą informaciją per 20 dienų nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

b) Išklausymas

Per tą patį 20 dienų laikotarpį visos suinteresuotosios šalys taip pat gali kreiptis prašydamos, kad Komisija jas išklausytų.

5. Rašytiniai pareiškimai ir susirašinėjimas

Visa suinteresuotųjų šalių informacija ir prašymai privalo būti pateikiami raštu (ne elektronine forma, nebent nurodyta kitaip), nurodant suinteresuotosios šalies pavadinimą, adresą, e. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime, ir slaptą suinteresuotųjų šalių susirašinėjimą, ženklinama „riboto naudojimo“ (6) grifu, ir pagal pagrindinio reglamento 19 straipsnio 2 dalies nuostatas kartu pateikiamas nekonfidencialus variantas, paženklintas „suinteresuotosioms šalims susipažinti“.

Komisijos adresas susirašinėjimui:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Faksas +32 22956505

6. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą laikotarpį arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais pagal pagrindinio reglamento 18 straipsnį. Jei suinteresuotoji šalis nebendradarbiauja arba bendradarbiauja tik iš dalies ir todėl remiamasi turimais faktais, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

7. Asmens duomenų tvarkymas

Pažymima, kad visi per šį tyrimą surinkti asmens duomenys bus naudojami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (7).

8. Bylas nagrinėjantis pareigūnas

Taip pat pažymima, kad suinteresuotosios šalys, manančios, jog patiria sunkumų naudodamosi teise į gynybą, gali reikalauti, kad nagrinėjant bylą dalyvautų Prekybos generalinio direktorato pareigūnas. Šis pareigūnas yra suinteresuotųjų šalių ir Komisijos tarnybų tarpininkas, kuris prireikus tarpininkauja sprendžiant procedūrinius klausimus, galinčius turėti įtakos jų interesų apsaugai atliekant šį tyrimą, ypač galimybės susipažinti su byla, konfidencialumo, terminų pratęsimo bei raštu ir (arba) žodžiu pateiktų nuomonių aiškinimo klausimus. Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje (http://ec.europa.eu/trade).

(1) OL L 109, 2007 4 26, p. 12.

(2) OL L 56, 1996 3 6, p. 1.

(3) 1998 m. spalio 15 d. Sprendimas Industrie des poudres sphériques (IPS) prieš Tarybą, T-2/95, Rink. p. II-3939.

(4) 2000 m. spalio 3 d. Sprendimas Industrie des poudres sphériques (IPS) prieš Tarybą, C-458/98 P, Rink. p. I-08147.

(5) OL C 29, 2006 2 4, p. 2.

(6) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Antidempingo susitarimo) 6 straipsnį tai yra konfidencialus dokumentas.

(7) OL L 8, 2001 1 12, p. 1.